Lukuaika noin 1 min

Kulunut ”Year of Linux desktop” -vitsi voidaan haudata, sillä Linuxin isänä tunnettu suomalaissyntyinen Linus Torvalds on viimein onnistunut työpöydillä, CIO väittää.

Googlen Linux-pohjaista Chrome OS -käyttöjärjestelmää käyttävät Chromebook-tietokoneet ovat ensimmäistä kertaa myyneet enemmän kuin Applen Macbookit. Torvalds juhlisti tapausta kommentoimalla sitä Google+-palvelussa.

”Hei, joko Macbook-tietokoneita ei lasketa ’työpöytäkoneiksi’ tai sitten me voimme viimeinkin laskea vitsin ’työpöytä-Linuxin vuodesta’ haudanlepoon”, Torvalds veistelee.

Kaikki eivät kuitenkaan allekirjoita Torvaldsin väitettä. Eräs Google+-käyttäjä vastaa Torvaldsille, että ”Chrome OS on verkkoselain, ei työpöytä(-Linux). Hyvä asia, mutta ei lainkaan sama”.

Särmikkäästä kielenkäytöstään tunnettu Torvalds ei kuitenkaan jäänyt sanattomaksi.

”Se [Chrome OS] ei ole ’työpöytä’ samalla tavalla kuin pc ei ilmestyessään ollut ”oikea tietokone”? Argumentit olivat silloin täysin samalla tasolla: ”Halpa lelu, jolla ei voi tehdä oikeita töitä”. Koko ”ei se ole sama asia” -argumentti ei itse asiassa ole argumentti lainkaan. Tietenkään se ei ole sama asia, tietotekniikka muuttuu jatkuvasti”, Torvalds vastaa.